Fakta om CBS-rapporten

Den offentlige Promilleafgiftsfonden bevilgede i 2014 et beløb på godt 1,5 millioner kroner til organisationen Bæredygtigt Landbrug. Pengene skulle bruges på en konkurrentanalyse af rammevilkårene for dansk landbrug.

Af bevillingen gav Bæredygtigt Landbrug et beløb på godt 400.000 til Copenhagen Business School, CBS, der skulle udføre forskningsdelen.

Analysen skulle have ligget klar i september 2015, men blev forsinket, da Bæredygtigt Landbrug skiftede forsker og institut undervejs.

Finansieringen af arbejdet er foregået med offentlige midler. Promilleafgiftsfondens formål er at styrke landbrugets og fødevareindustriens udvikling. Fonden blev stiftet i 1978 og har hjemmel i landbrugsstøtteloven. Til finansiering af Fondens aktiviteter overføres der fra Miljø- og Fødevareministeriet en andel af de midler, som indbetales til statskassen i henhold til lov om afgift af bekæmpelsesmidler.

Kilder: Aktindsigt fra CBS og Promilleafgiftsfondens hjemmeside.